
Programozható színek: Játék a fénnyel

Kulcsszavak: színek; programozás; érzések; tanulássegítő eszköz;
A szivárványokkal kapcsolatos korábbi témámat szerettem volna tovább kutatni, mert a színek világa nagyon megfogott. Érdekelt a különböző színek „előállításának” alakulása a történelem során, ezért a színek megjelenítéséhez kapcsolódó technika fejlődése irányába végeztem a kutatásom. 
Miért látunk színeket? Mit nevezünk színnek? Vajon a fekete és fehér színnek számít? A történelem során hogyan fejlődött a színek előállítása? Mit tudnak az emberek a színekről? Milyen érzést keltenek az emberekben a különböző színek? Hogyan jelennek meg a színek a digitális világban? A színek előállítását lehet-e programozni? Ezekre, és ezekhez hasonló kérdésekre keresem a válaszokat kutatásom, tanulmányom során.
Szakirodalmi forrásokat felhasználva bemutatom a színek fogalmát, alapvető tulajdonságait, használatuk kezdetét és fejlődését. Kitérek arra, hogy a fekete és fehér fény az valójában egy árnyalat vagy tényleg színnek nevezzük. Bemutatom azt, hogy hol használják a szubtraktív és additív színkeverést.
Primer kutatásom első részekánt egy kérdőíves felmérést végeztem, pusztán kíváncsiságból, hogy az emberek tudnak-e információkat a színekről. Az embereket a közösségi médián keresztül értem el. Fő célom az volt, hogy minél több emberhez eljutva felmérjem, hogy mit tudnak a színekről, tudják-e miért éppen olyan színt látnak, amilyet, és mit gondolnak, hogyan jönnek létre, illetve hogyan befolyásolják a hangulatukat a különböző színek.
A technológia fejlődésével, a színek digitális megjelenítése is a mindennapjaink részévé vált, miközben nem is gondolunk azok fizikai jellemzőire. A fizika órán tanultak, a szivárványok fajtáinak, színeinek megjelenésének ismerete arra irányított, hogy ebben a digitalizált világban hogyan lehetne a diákoknak segíteni, hogy mindezt megértsék, mint amit én a szekunder kutatások során. Ezért kutatásom második fő vonala egy olyan eszköz megalkotása, amelynek segítségével a tanórákon könnyen bemutathatóvá válik a színkeverés. Ehhez az Arduino-t használtam, amely egy szabad szoftveres, nyílt forráskódú elektronikai fejlesztőplatform. Az eszközöm segítségével bemutatom, hogyan lehet színeket keverni, hogyan lehet bármilyen színt megjeleníteni csupán három alapszín segítségével.
A kapott eredményeket egyszerűbb módszerek és adatvizualizációs technikák alkalmazásával mutatom be. Összességében egy olyan eszközt hozok létre, amely segíthet a tanulóknak a színek előállítását, alakulását megérteni.



